Vier dood by fabriekArgieffoto Vier mense is dood en een in ŉ kritieke toestand in ŉ Kaapse hospitaal nadat hulle Dinsdagmiddag beswyk het toe hulle vermoedelik ŉ onbekende dodelike gas ingeasem het terwyl hulle besig was om ŉ ondergrondse tenk by ŉ plastiekherwinningsfabriek in Parow Vallei in Kaapstad se noordelike voorstede skoon te maak. Werner Vermaak, woordvoerder van ER24, het gesê paramedici is kort na 14:00 na die fabriek ontbied waar twee mans vroeër hul bewussyn verloor het terwyl hulle besig was om ŉ ondergrondse tenk skoon te maak. Twee ander mans wat hulle te hulp gesnel het, het ook hul bewussyn verloor. Die vier mans het met paramedici se aankoms op die toneel geen tekens van lewe meer getoon nie en is op die toneel dood verklaar. Drie ander mans is op die toneel behandel, van wie een in ŉ kritieke toestand en een in ŉ ernstige toestand na ŉ hospitaal gehaas is. Die derde persoon het vervoer na ŉ hospitaal van die hand gewys. Nooddienste wat op die toneel was, sal hul samewerking aan die plaaslike polisie gee in die geregtelike doodsondersoek wat van stapel gestuur is.